เงินทุนไหลออกพรวด7.6หมื่นล.
ธปท.เผยทุนสำรองประเทศลดลง 2,400 ล้านเหรียญสหรัฐ หรือร่วม 7.6 หมื่นล้านบาท
2 มิ.ย. 2555

ธปท.เผยทุนสำรองประเทศลดลง 2,400 ล้านเหรียญสหรัฐ หรือร่วม 7.6 หมื่นล้านบาท
ธนาคารแห่งประเทศไทย (ธปท.) รายงานฐานะเงินสำรองระหว่างประเทศ ณ งวดวันที่ 25 พ.ค. 2555 ว่า อยู่ที่ระดับ 1.726 แสนล้านเหรียญสหรัฐ หรือประมาณ 5.465 ล้านล้านบาท ลดลงถึง 2,400 ล้านเหรียญสหรัฐ หรือประมาณ 7.63 หมื่นล้านบาท หากคิดอัตราแลกเปลี่ยนปัจจุบันที่ระดับ 31.80 บาทต่อเหรียญสหรัฐ จากสัปดาห์ก่อนหน้าที่ทุนสำรองระหว่างประเทศอยู่ที่ระดับ 1.750 แสนล้านเหรียญสหรัฐ หรือประมาณ 5.500 ล้านล้านบาท
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 3.18 หมื่นล้านเหรียญสหรัฐ เพิ่มขึ้น 600 ล้านเหรียญสหรัฐ จากสัปดาห์ก่อนหน้าที่ 3.12 หมื่นล้านเหรียญสหรัฐ ส่งผลให้ทุนสำรองสุทธิระหว่างประเทศของไทยในปัจจุบัน ซึ่งรวมทุนสำรอง และ Forward แล้ว อยู่ที่ระดับ 2.044 แสนล้านเหรียญสหรัฐ
นักค้าเงินธนาคารต่างประเทศ คาดว่า ปริมาณทุนสำรองที่ลดลงส่วนหนึ่งเป็นผลจากเงินทุนไหลออก และการที่ ธปท.ลดการเข้าแทรกแซงค่าเงินบาททำให้ปริมาณการเข้าซื้อเงินเหรียญสหรัฐเข้าสะสมในทุนสำรองลดลงทันที เนื่องจากค่าเงินบาทอ่อนค่าลงอย่างต่อเนื่อง สนับสนุนการค้าการส่งออกของภาคธุรกิจอยู่แล้ว
อีกประเด็นหนึ่งน่าจะเป็นเพราะ ธปท.มีการทยอยขายเงินเหรียญสหรัฐออกมาตามกระแสข่าวก่อนหน้านี้ เพื่อลดภาระค่าใช้จ่ายในการดำเนินการ